Document ID: 31991R2436

KOMISSION ASETUS (ETY) N:o 2436/91,
annettu 7 päivänä elokuuta 1991,
Saksan, Kreikan ja Italian interventioelinten hallussaan pitämän paalatun tupakan tarjouskilpailuttamisesta sen myymiseksi vientiin
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon raakatupakka-alan yhteisestä markkinajärjestelystä 21 päivänä huhtikuuta 1970 annetun neuvoston asetuksen (ETY) N:o 727/70(1), sellaisena kuin se on viimeksi muutettuna asetuksella (ETY) N:o 1737/91(2), ja erityisesti sen 7 artiklan 4 kohdan,
ottaa huomioon yhteisessä maatalouspolitiikassa sovellettavista laskentayksiköstä ja muuntokursseista 11 päivänä kesäkuuta 1985 annetun neuvoston asetuksen (ETY) N:o 1676/85(3), sellaisena kuin se on viimeksi muutettuna asetuksella (ETY) N:o 2205/90(4), sekä erityisesti sen 5 artiklan 3 kohdan,
sekä katsoo, että
komission asetuksessa (ETY) N:o 3389/73(5), sellaisena kuin se on viimeksi muutettuna asetuksella (ETY) N:o 395/90(6), vahvistetaan interventioelinten hallussaan pitämän tupakan myyntiin saattamisen menettelyt ja edellytykset,
paalatun tupakan varastointiin liittyvien ongelmien, erityisesti varastointikustannusten vuoksi on osoittautunut aiheelliseksi avata tarjouskilpailu tämän tupakan saattamiseksi myyntiin erinä ja sen viemiseksi ilman tukea; sen varmistamiseksi, että tarjouksia saadaan kaikista tupakkalajikkeista, olisi säädettävä myyntiin saattamisesta eräryhmittäin aloittaen markkinoilla vähiten kysytyistä lajikkeista,
kaikki nämä erät on maksettava ennen tupakan pois siirtämistä; olisi säädettävä, että tarjouskilpailun voittajan pyynnöstä vakuus voitaisiin vapauttaa sitä mukaa kuin pois siirrettyjen tupakkamäärien vienti toteutuu,
eräryhmittäin myyminen olisi toteutettava taajaan toistuvin määräajoin, ja näin ollen on tarpeen poiketa siitä, mitä asetuksen (ETY) N:o 3389/73 3 artiklassa säädetään ilmoituksen Euroopan yhteisöjen virallisessa lehdessä julkaisemisen ja tarjousten jättämiselle vahvistetun viimeisen määräpäivän välisestä neljänkymmenenviiden päivän määräajasta, joka olisi supistettava kahteenkymmeneen päivään,
olisi säädettävä tarjousten tekemisestä ecuissa sellaisen tarjouskilpailun osalta, joka koskee useisiin jäsenvaltioihin varastoitua tupakkaa; hyväksyttyihin tarjouksiin sovellettavan maatalouden muuntokurssin määräytymisperuste on tupakan pois siirtäminen; tietyissä tapauksissa olisi kuitenkin sovellettava tarjouspyynnön umpeutumispäivänä voimassa olevaa maatalouden muuntokurssia, ja
tässä asetuksessa säädetyt toimenpiteet ovat tupakan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Vientiä varten myydään yksitoista Saksan, Kreikan ja Italian interventioelinten hallussa olevaa erää satovuosilta 1986, 1987, 1988 ja 1989 olevaa paalattua raakatupakkaa, jonka kokonaispaino on 105 486 276 kilogrammaa ja jonka lajikejakauma ilmoitetaan liitteessä.
Erät on saatettava myyntiin perättäin sillä periaatteella, että jokainen uusi eräryhmä saatetaan myyntiin vasta sitten, kun edellistä eräryhmää koskeva tarjouskilpailu on ratkaistu. Komissio ilmoittaa erien myyntiin tarjoamisesta tarjouskilpailuilmoituksissa, jotka julkaistaan Euroopan yhteisöjen virallisen lehden C-sarjassa.
2 artikla
Myynti toteutetaan asetuksen (ETY) N:o 3389/73 säännösten mukaisesti tarjouskilpailumenettelyä noudattaen.
3 artikla
Määräpäivä, johon mennessä tarjoukset on jätettävä Euroopan yhteisöjen komission toimipaikkaan, vahvistetaan jokaisen eräryhmän osalta tarjouskilpailuilmoituksessa.
Poiketen asetuksen (ETY) N:o 3389/73 3 artiklasta tarjouskilpailuilmoitus voidaan julkaista Euroopan yhteisöjen virallisessa lehdessä kaksikymmentä päivää ennen tarjousten jättämiselle vahvistettua viimeistä määräpäivää.
4 artikla
Asetuksen (ETY) N:o 3389/73 9 artiklan 1 kohdassa tarkoitetuksi määräpäiväksi, johon mennessä tarjouskilpailun voittajan on siirrettävä tupakka pois, vahvistetaan:
a) myytävistä eristä vähintään kolmanneksen osalta tarjouskilpailun tuloksen Euroopan yhteisöjen virallisessa lehdessä julkistamispäivää seuraavan neljännen kuukauden viimeinen päivä;
b) lopun tupakan osalta mainittua päivää seuraavan kuudennen kuukauden viimeinen päivä.
5 artikla
1 Asetuksen (ETY) N:o 3389/73 5 artiklassa tarkoitettu vakuus on annettava seuraaville interventioelimille niiden nimelle kirjoitettuna: Saksaan varastoidun tupakan osalta Bundesanstalt für landwirtschaftliche Marktordnung (BALM), Adickesallee 40, D-6000 Frankfurt am Main; Kreikkaan varastoidun tupakan osalta Ypiresia Diachirisis Agoron Georgikon Proionton (Ydagep), Acharnon 241, GR-10446 Ateena, sekä Italiaan varastoidun tupakan osalta Azienda di stato per gli interventi nel mercato agricolo, sezione specializzata per il tabacco (AIMA), via Duccio Galimberti 47, I-00136 Rooma.
2 Komissio ilmoittaa tarjouskilpailun tuloksesta välittömästi asianomaiselle interventioelimelle. Tämän on heti vapautettava niiden tarjouksentekijöiden vakuudet, joiden tarjouksia ei ole voitu hyväksyä, samoin kuin niiden, joita ei ole julistettu tarjouskilpailun voittajiksi.
Jollei asetuksen (ETY) N:o 3389/73 7 artiklan toisen kohdan säännöksistä muuta johdu, tarjouskilpailun voittajan tai voittajien vakuudet on vapautettava heti, kun mainitun asetuksen 7 artiklan c alakohdassa säädetyt edellytykset on täytetty.
3 Asianomaisen pyynnöstä vakuus on vapautettava kunkin tupakkamäärän osalta sitä mukaa kuin siitä esitetään mainitun asetuksen 7 artiklan c alakohdassa tarkoitetut todisteet.
6 artikla
Poiketen asetuksen (ETY) N:o 3389/73 4 artiklan 2 kohdasta tupakkakilogrammalta tarjottu hinta on ilmaistava ecuina kilogrammalta.
7 artikla
Maksussa sovellettavan maatalouden muuntokurssin määräytymisperuste on:
- takuiden osalta 3 artiklassa tarkoitettu määräpäivä,
- hyväksyttyjen tarjousten osalta kaiken kyseisen tupakan pois siirtäminen.
Kun tupakka siirretään kokonaisuudessaan pois ennen 3 artiklassa tarkoitettua määräpäivää seuraavan kuukauden viimeistä päivää, hyväksyttyjen tarjousten kansalliseksi valuutaksi muuntamisessa käytettävä muuntokurssi on kuitenkin mainittuna päivänä voimassa oleva maatalouden muuntokurssi.
8 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä elokuuta 1991.

Labels: 3
17